**ระเบียบคณะกรรมการสิทธิมนุษยชนแห่งชาติ**

ว่าด้วยการจัดสวัสดิการภายในสำนักงานคณะกรรมการสิทธิมนุษยชนแห่งชาติ (ฉบับที่ ๒)

พ.ศ. ๒๕๖๕

โดยที่เป็นการสมควรปรับปรุงระเบียบคณะกรรมการสิทธิมนุษยชนแห่งชาติว่าด้วยการจัดสวัสดิการภายในสำนักงานคณะกรรมการสิทธิมนุษยชนแห่งชาติให้มีความเหมาะสมยิ่งขึ้น

อาศัยอำนาจตามความในมาตรา ๔๙ (๕) แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ คณะกรรมการสิทธิมนุษยชนแห่งชาติจึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วยการจัดสวัสดิการภายในสำนักงานคณะกรรมการสิทธิมนุษยชนแห่งชาติ (ฉบับที่ ๒) พ.ศ. ๒๕๖๕”

ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกความในข้อ ๘ ของระเบียบคณะกรรมการสิทธิมนุษยชนแห่งชาติว่าด้วย  
การจัดสวัสดิการภายในสำนักงานคณะกรรมการสิทธิมนุษยชนแห่งชาติ พ.ศ. ๒๕๖๑ และให้ใช้ความต่อไปนี้แทน

“ข้อ ๘ ในการจัดสวัสดิการภายในสำนักงาน ให้เลขาธิการแต่งตั้งคณะกรรมการสวัสดิการขึ้นคณะหนึ่ง เรียกว่า “คณะกรรมการสวัสดิการภายในสำนักงานคณะกรรมการสิทธิมนุษยชนแห่งชาติ” ประกอบด้วย

(๑) เลขาธิการ หรือรองเลขาธิการที่เลขาธิการมอบหมาย เป็นประธานกรรมการสวัสดิการ

(๒) ข้าราชการ พนักงานราชการ หรือลูกจ้าง ที่เลขาธิการแต่งตั้ง จำนวนไม่เกินสี่คน เป็นกรรมการ

(๓) ผู้แทนสมาชิกซึ่งคัดเลือกกันเอง จำนวนไม่เกินห้าคน เป็นกรรมการ มีวาระการดำรงตำแหน่งสองปี ผู้ที่พ้นจากตำแหน่งตามวาระอาจได้รับการคัดเลือกอีกก็ได้ แต่จะดำรงตำแหน่งติดต่อกันเกิน  
สองวาระไม่ได้ ในกรณีที่กรรมการซึ่งเป็นผู้แทนสมาชิกพ้นจากตำแหน่งก่อนครบวาระ ให้ดำเนินการคัดเลือกกรรมการแทน เว้นแต่วาระของกรรมการดังกล่าวเหลือไม่ถึงหนึ่งร้อยแปดสิบวัน จะไม่คัดเลือกกรรมการแทนก็ได้ ในระหว่างนั้นให้ถือว่าคณะกรรมการสวัสดิการมีจำนวนเท่าที่เหลืออยู่

(๔) ผู้รับผิดชอบงานด้านสวัสดิการภายในสำนักงานตามข้อ ๑๓ เป็นกรรมการและเลขานุการ

ในการแต่งตั้งกรรมการตาม (๒) ให้แต่งตั้งกรรมการอย่างน้อยสองคนที่มีคุณวุฒิหรือประสบการณ์ทางด้านการเงินหรือการบัญชี โดยให้คนหนึ่งทำหน้าที่เกี่ยวกับการเงิน และอีกคนหนึ่งทำหน้าที่เกี่ยวกับการบัญชี ของกองทุนสวัสดิการ

การคัดเลือกกรรมการตาม (๓) ให้เป็นไปตามวิธีการที่เลขาธิการกำหนด

ให้เลขาธิการแต่งตั้งข้าราชการเป็นผู้ช่วยเลขานุการจำนวนสองคน”

ข้อ ๔ ให้ยกเลิกความในข้อ ๒๑ ของระเบียบคณะกรรมการสิทธิมนุษยชนแห่งชาติว่าด้วย  
การจัดสวัสดิการภายในสำนักงานคณะกรรมการสิทธิมนุษยชนแห่งชาติ พ.ศ. ๒๕๖๑ และให้ใช้ความต่อไปนี้แทน

“ข้อ ๒๑ ให้กรรมการสวัสดิการที่ได้รับแต่งตั้งให้ทำหน้าที่เกี่ยวกับการเงิน เป็นผู้รับผิดชอบการเงินของเงินกองทุนสวัสดิการ และให้กรรมการสวัสดิการที่ได้รับแต่งตั้งให้ทำหน้าที่เกี่ยวกับการบัญชี   
เป็นผู้รับผิดชอบจัดทำและเก็บรักษาบัญชีรายรับ รายจ่าย บัญชีทรัพย์สิน หนี้สิน ตลอดจนบัญชีอย่างอื่นที่จำเป็นเพื่อแสดงฐานะการเงินและผลการดำเนินงานของสวัสดิการภายในสำนักงาน

ระบบบัญชีให้จัดทำตามระบบบัญชีสากล และให้จัดทำงบรายรับรายจ่ายประจำเดือนเสนอคณะกรรมการสวัสดิการเพื่อทราบ พร้อมกับจัดทำรายงานการเงินประจำเดือนส่งให้ผู้ตรวจสอบภายในของสำนักงาน ทั้งนี้ ภายในสิบห้าวันทำการของเดือนถัดไปเมื่อมีรายการเคลื่อนไหว”

ข้อ ๕ ให้ยกเลิกความในข้อ ๒๒ ของระเบียบคณะกรรมการสิทธิมนุษยชนแห่งชาติว่าด้วย  
การจัดสวัสดิการภายในสำนักงานคณะกรรมการสิทธิมนุษยชนแห่งชาติ พ.ศ. ๒๕๖๑ และให้ใช้ความต่อไปนี้แทน

“ข้อ ๒๒ การปิดบัญชีให้กระทำปีละครั้งตามปีปฏิทินและให้กรรมการสวัสดิการที่ได้รับแต่งตั้ง  
ให้ทำหน้าที่เกี่ยวกับการบัญชี จัดทำงบการเงิน ซึ่งประกอบด้วย งบรายรับรายจ่ายและงบดุล เพื่อดำเนินการตามข้อ ๒๓ ภายในหกสิบวันนับแต่วันสิ้นปีบัญชี”

ประกาศ ณ วันที่ ๓ สิงหาคม พ.ศ. ๒๕๖๕

พรประไพ กาญจนรินทร์

ประธานกรรมการสิทธิมนุษยชนแห่งชาติ

1. ราชกิจจานุเบกษา เล่ม ๑๓๙/ตอนที่ ๕๐ ก/หน้า ๑/๑๕ สิงหาคม ๒๕๖๕ [↑](#footnote-ref-1)